HMS «Queen Elizabeth» (R08)

HMS «Queen Elizabeth» er et britisk hangarskip, og det første skipet i Queen Elizabeth-klassen. Skipet er med 284 meter / 65.000 tonn det største som noensinne er bygget for Royal Navy. Det ble døpt av dronning Elizabeth II den 4. juli 2014 og ble satt i tjeneste i flåten 7. desember 2017. Den første skipssjefen er Jerry Kyd, tidligere kaptein på HMS «Ark Royal» (R07) og HMS «Illustrious» (R06).

I motsetning til USAs store hangarskip er ikke «Queen Elizabeth» utstyrt med fly-katapult og ståltau-system for å stoppe fly som lander. I stedet skal skipet brukes av V/STOL-fly; skipets flyavdeling vil typisk bestå av F-35B Lightning II jagerfly og Merlin-helikoptre med AWACS-radar og antiubåt-systemer. 

Skipet er ikke låst til en bestemt sammensetning av luftfartøy, men er forventet normalt å huse 36 F-35B jagerfly og 4 Merlin-helikoptre , alternativt tolv Chinook- og åtte Apache-helikoptre. Skipet er konstruert for å håndtere 65 jagerfly og helikoptre i krigstid, og en teoretisk maksimal utrusning på 72 luftfartøy. 

Skipets mannskap består av 679 menn og kvinner, noe som er meget beskjedent sammenliknet med f.eks USS Gerald R Ford med 4660 menn og kvinner. Årsaken er at skipet er designet fra kjøp til mastetopp med automatisering for øyet, noe som tillater et såpass stort skip til å bli bemannet av et såpass lite mannskap. Skipet kan totalt frakte 1 600 personer når flyavdelingene er fullt bemannet, herunder 250 Royal Marines.

Skipet har Portsmouth som hjemmehavn, og er det andre fartøyet i Royal Navys historie med navnet «Queen Elizabeth».

Galleri

Referanser

Eksterne lenker 
 
 

Britiske hangarskip